**О Б Р А З Л О Ж Е Њ Е**

 **I. ПРАВНИ ОСНОВ ЗА ДОНОШЕЊЕ ЗАКЉУЧКА**

 Правни основ садржан је и у члану 41. став 3. Пословника владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), којим је прописано да одлуку о спровођењу јавне расправе, програм јавне расправе и рок у којем се она спроводи одређује надлежни одбор, на предлог предлагача.

 **II. РАЗЛОЗИ ЗА ДОНОШЕЊЕ ЗАКЉУЧКА**

 Нацртом закона о референдуму и народној иницијативи остварује се могућност да грађани ефикасно остварују своје право на учешће у вршењу власти путем референдума и народне иницијативе, јер је важећи Закон о референдуму и народној иницијативи донет 1994. године и по низу свјих решења је рестриктиван, превазиђен и неусаглашен са Уставом.

 Имајући у виду велики значај овог прописа неопходно је да све заинтересоване стране имају могућност да се упознају са Нацртом закона и да доставе своје коментаре и предлоге.

 С обзиром да је Пословником Владе уређено да је предлагач у обавези да спроведе јавну расправу приликом припреме закона ако се њиме уређују питања које посебно занима јавност, као у случају Нацрта закона о референдуму и народној иницијативи, неопходно је донети одлуку о спровођењу јавне расправе, програм јавне расправе и рок у којем се она спроводи.

 **III. ОБЈАШЊЕЊЕ ПОЈЕДИНАЧНИХ РЕШЕЊА**

Тачком 1. Предлога закључка одређује се спровођење јавне расправе о Нацрту закона о референдуму и народној иницијативи.

 Тачком 2. Предлога закључка утврђује се Програм јавне расправе о Нацрту закона о референдуму и народној иницијативи, који је саставни део овог закључка.

 Тачком 3. Предлога закључка одређује се да се јавна расправа о Нацрту закона о референдуму и народној иницијативи, спроводи од 25. октобра до 22. новембра 2019. године.

 Тачком 4. утврђује се предлагач – Министарство државне управе и локалне самоуправе као реализатор овог закључка.

 **IV. ФИНАНСИЈСКА СРЕДСТВА ЗА СПРОВОЂЕЊЕ ОДЛУКЕ**

За спровођење овог закључка нису потребна финансијска средства у буџету Републике Србије.